དྲི་བ་ལྔ་པར།ཡང་སི་བཞེད་དུ།བྲམ་ཟེ་རྣམས་ཀྱི་གཞུང་དུ་བྱེད་པོ་ཉི་ཤུ་རྩ་བཞི་བཤད་པས་ཡི་གེའི་བྱེད་པོ་དབང་ཕྱུག་ཏུ་གསལ་བར་བསྟན་པ་ཡོད་པས།ཞེས་གསུངས་པ།མ་གཞི་ཤེས་བྱར་བསླབ་པའི་རིམ་པ་གྲངས་མང་བསམ་ལས་འདས་པ་ཡོད་མོད་ཀྱང་།བོད་ཡུལ་འདིར་མདོ་རྒྱུད་རིག་ལམ་གང་གི་སྐབས་སུའང་བྲམ་ཟེའི་གཞུང་ཞེས་པ་དང་།དེ་སྟོན་པའི་སློབ་དཔོན།དེར་བརྟེན་བསླབ་གནས་ཀྱི་ཁྱད་ཆོས་གང་ཡང་མ་ཐོས་མ་མཐོང་བ་ལགས་ན།བོད་ཀྱི་མཁས་པ་སྔ་ཕྱི་བར་གསུམ་ཀུན་ལ་གྲགས་པའི་བཅུ་ཕྲག་རིག་གནས་ཀྱི་ཁོངས་སུ་བྲམ་ཟེའི་གཞུང་དེ་གཏོགས་སམ་མི་གཏོགས།གཏོགས་ན་ནི་སྔོན་བསྒྱུར་རིག་གཞུང་རྣམས་སུ་དེ་ལྟ་བུའི་བཤད་སྒྲོས་མི་སྣང་ལ།མི་གཏོགས་ན་ནི་དགོས་པ་མེད་པའི་སེལ་འཛུད་ཀྱི་གོ་ཕྱོགས་སུ་འདུག་ལ་དཔེར་ན།བོད་ཡུལ་དུ་གྲོ་ནས་འདེབས་ལུགས་ལ།རྒྱ་གར་བའི་འབྲས་ཞིང་དང་རྒུན་འབྲུམ་ཞིང་གི་ས་བོན་འདེབས་བཀོལ་བརྗོད་པ་ལྟར་སྣང་བས།བོད་ཀྱི་རིག་ལམ་བསླབ་བྱའི་ཁོངས་སུ་འདྲེན་རུང་མིན་སོགས་ཀྱང་སྙན་ཤས་ཡིག་དྲོན་ལ་མ་གཟིགས་པར་མི་ཤེས་སློབ་སྟོན་ཐུགས་རྗེ་ཆེ་བ་མཁྱེན།ཞེས་གསལ་བ།ཇི་ལྟར་གསུང་བ་བཞིན།ནང་པ་སངས་རྒྱས་པའི་རྒྱལ་བསྟན་རིན་པོ་ཆེ་བྱང་ཕྱོགས་ཁ་བ་ཅན་དུ་ཐོག་མར་གསལ་བའམ་འདྲེན་པར་བྱེད་པའི་མཁན་པོ་ཐུ་མི་བཀའ་དྲིན་ཅན་གྱིས་བརྩམས་པའི་ཡི་གེ་དང་།དེའི་སྒྲ་སྦྱོར་བསྟན་བཅོས་སུམ་རྟགས་སློབསསློབཔ་ལ་ཕྱི་རོལ་བྲམ་ཟེའི་གཞུང་བཤད་འབྲེལ་མེད་ཤེས་རབ་འཆལ་བའི་ལུགས་ཏེ།དཔལ་ལྡན་ཆོས་ཀྱི་གྲགས་པས།རིག་བྱེད་ཚད་མ་དང་ནི་འགལ་བྱེད་སྨྲ།།ཁྲུས་ལ་ཆོས་འདོད་དང་ནི་རིགས་སྨྲ་དྲེགས།།སྡིག་པ་གཞོམ་ཕྱིར་གདུང་བ་རྩོམ་ཞེས་པ།།བླུན་པོ་ཤེས་རབ་འཆལ་བའི་རྟགས་ལྔ་ཡིན།།ཞེས་གསུངས་པ་མ་ཟད།མགོན་པོ་ཀླུ་སྒྲུབ་ཀྱིས་ཀྱང་།མུ་སྟེགས་ལོག་ལྟ་བྲམ་ཟེའི་རིགས་རྣམས་དང་།རིགས་ངན་ཤན་པའི་རིགས་སུ་བདག་མ་སྐྱེ།།ཞེས་གསུངས་པས།ཁོ་བོ་ནི་དཀོན་མཆོག་གསུམ་ལ་སྐྱབས་སུ་འགྲོ་བའི་ཕྱིར་བྲམ་ཟེའི་སྐྱེ་སྲིད་འཛིན་པར་ཡང་མི་སྨོན་ལ།དེ་དག་གི་གཞུང་བོད་དུའང་མ་དར་བ་ལ་བརྟེན་ཅིང་ཐོས་བསམ་བྱེད་པ་ལྟ་ཡང་ཅི་སྨོས་ཏེ་ཚོལ་བར་ཡང་མི་བྱེད་དོ།།ཡི་གེ་ཐོག་མའི་བྱེད་པོའང་ཕྱི་རོལ་བྲམ་ཟེ་དང་མུ་སྟེགས་པ་རྣམས་ཇི་ལྟར་འདོད་རུང་།བདག་ནི་ཕྱི་ནང་ཐུན་མོང་དུ་ཁས་ལེན་པའི་རིག་བྱེད་ཀྱི་གཞུང་དུ།ཚངས་པས་སྔོན་དུས་ཡིད་སྤྲུལ་ཐིག་ལེ་མཆོག་མར་ལྟ་བའི་གདོང་བཞིའམ་ལྔ་རང་བྱུང་དུ་བྱུང་བ་དཔེར་མཚོན་ནས་ཚངས་པ་སྲིད་པ་འདི་ཀུན་སྐྱེད་པའི་བྱེད་པོར་བཤད་པ་བཞིན།ཡི་གེའི་བྱེད་པོའང་ནང་པ་སངས་རྒྱས་པའི་རྒྱལ་བའི་བཀའ་འགྱུར་གྱི་མདོ་སྡེའི་ནང་དུ་ཚངས་པའི་ཡི་གེ་ཞེས་མངོན་སུམ་མཐོང་ཐོས་སུ་ལྟར་ཡོད་པ་ལས་དབང་ཕྱུག་གི་ཡི་གེ་དང་ཁྱབ་འཇུག་གི་ཡི་གེ་ཞེས་གསུངས་པ་མི་སྣང་ཞིང་།ཨོ་རྒྱན་ཆེན་པོས་ཀྱང་ནཱ་ག་རའི་ཡུལ་དུ་ཨ་ཙརྱ་ཀུན་གྱི་བཤེས་གཉེན་ལས་ཡི་གེ་བསླབ་ཚུལ་མཛད་སྐབས།ཚངས་པ་ཥ་རོ་དྷ་ཡི་ཡི་གེ་སོགས།ཡིག་རིགས་མི་འདྲ་དྲུག་ཅུ་རྩ་བཞི་བསླབས།།ཞེས་དང་།གངས་ཅན་གྱི་ལྗོངས་འདིར་གྲགས་པའི་སྟོན་པའི་འཁྲུངས་རབས་བདུད་དཔུང་ཕྱེ་འཐག་ལས་ཀྱང་།ཚངས་པའི་ཡི་གེ་ལ་སོགས་ཡི་གེའི་རིགས།།དྲུག་ཅུ་རྩ་བཞིའི་ཕ་རོལ་ཕྱིན་གྱུར་ཅིང་།།གྲངས་དང་རྩིས་ལ་ཤིན་ཏུ་མཁས་ན་ཡང་།།གཞན་ལ་ཕན་ཕྱིར་ཡི་གེའི་གྲརགྲྭརཡང་ཞུགས།།ཞེས་གསུངས་པས་ན།ཁོ་བོ་ནི་བྲམ་ཟེའི་གཞུང་ལུགས་སོགས་བཤད་ཡམ་གྱི་རིགས་ལ་བློ་རྩེ་གཏད་མ་དགོས་པ་ནང་པའི་གཞུང་ལུགས་མང་པོར་གསལ་བ་ལ་ཡིད་ཆེས་ངེས་པ་གཏིང་ནས་རྙེད་པ་ཞིག་ལགས་སོ།།